Foto:Foto: Pixsell/Jurica Galoić, FAH, Google maps



POSLJEDNJIH pet godina samo vas je jedan klik dijelio od informacije o lažnim braniteljima.



Dovoljno je bilo unijeti nečije ime i prezime, kao i datum rođenja, i mogli ste saznati laže li vaš susjed, kolega s posla ili lokalni političar kad se hvali svojim ratnim putem.



U Registru branitelja mogli ste iščitati broj dana nečijeg sudjelovanja u Domovinskom ratu, pripadnost borbenom ili neborbenom sektoru, pripadnost MUP-u ili MORH-u te status branitelja ili dragovoljca.



Trn u oku psima rata



Otkad je 19. prosinca 2012. godine objavljen, Registar branitelja služio je kao transparentna ploča koja je bila trn u oku psima rata, uhljebima, braniteljima privilegija i žicarošima vojnih i ratnih mirovina.



Registra više nema. Zahvaljujući HDZ-u i šatoraškom ministru Medvedu, praktički više nećete moći provjeriti tko je stvarno i koliko dugo bio u ratu. Naime, novi Zakon o braniteljima stupio je na snagu, a s njim je ukinut i javni popis ljudi koji su zbilja sudjelovali u obrani domovine. Od sada, kad u lokalnom kafiću ili kladionici muškarac u najboljim godinama bude urlao o svom herojstvu, nećete moći vidjeti brojke koje bi podcrtale njegove riječi. Kad nečije dijete bude preko reda progurano u srednju školu, nećete moći provjeriti zaslužuje li takav tretman. Kad vas zaobiđe stipendija zbog nečijih privilegija, nećete moći utvrditi postoji li osnova za takav postupak.



Registar će i dalje postojati, ali neće biti javan i njime će raspolagati Ministarstvo branitelja. Ubuduće, ako vas bude zanimalo koliko je netko bio u ratu, u kojem je sektoru bio, je li bio dragovoljac ili je unovačen, morat ćete moliti Medveda za tu informaciju. U očima građana, poslodavaca i javnih službi, ljudi koji su se dragovoljno prijavili za obranu Hrvatske i proveli godine na prvim linijama, bit će izjednačeni s onima koji su proveli nekoliko dana u neborbenom sektoru.



Osim toga, broj veterana konstantno je rastao dok je popis još bio javan. Što će se dogoditi s brojem "branitelja" sad kad javnost neće imati uvid u njega?









"HDZ-ov specijalitet"



Razgovarali smo s Predragom Matićem, bivšim SDP-ovim ministrom branitelja koji je i objavio Registar branitelja. Zanimalo nas je kako i zašto je došlo do ukidanja Registra.

Tekst se nastavlja ispod oglasa

"To je HDZ-ov specijalitet", odmah nam je rekao.



"Rekli su mi da Registar nije ispunio svoju svrhu. Ja se ne bih složio s tim. Možda nije ispunio svrhu Bandićevu šogoru ili junacima s Prisavlja, onim brigadirima i generalima s HTV-a. Njima nije ispunio svrhu jer smo saznali da se može postati brigadirom Hrvatske vojske neizlaskom iz Zagreba ili neizlaskom iz vlastite kuće. Pripadnici mnogih brigada mogu samo sanjati takav tretman.



"Taj Registar je sigurno ispunio svrhu. Slušam one njihove gluposti. Slušam onoga Kolobarića iz Osijeka kako govori da tajne službe imaju njihove podatke. Kao prvo, koga on uopće u životu interesira? Kao drugo, da tajne službe nešto zanima, one bi pitale 'Kako to, dečko, da si ti s dvadeset i nešto godina u mirovini?'. To su gluposti", smatra bivši ministar branitelja.



"Nema nijedne loše stvari s Registrom. Iako on nije objavljen kao lov na vještice i lažne branitelje, ali, između ostalog, lijepo je vidjeti da susjed koji se nije nikad maknuo iz kuće, ili je proveo rat u Njemačkoj kod tetke, da taj susjed ima status branitelja ili je u vojnoj mirovini", govori nam Matić.



"Branitelji vulgaris"



"Sad imamo 506 tisuća branitelja. Ja sam siguran da će do sljedeće Nove godine biti 600 tisuća. Do kraja HDZ-ova mandata, Plenković i Medved će milijuntom branitelju dati cvijeće i bombonijeru. Treba sve te uhljebe riješiti i dati im zemlju. Oni, recimo, imaju pravo na oslobađanje od komunalija prilikom gradnje kuće i dosta takvih interesantnih stvari.



To su 'branitelji vulgaris'. Imaju oni itekakva prava. To je pojam za tu ekipu koja može očekivati nove statuse.



Uzmimo ove nove PTSP-ovce. Više od 40 tisuća zahtjeva čekaju da ih se obradi. A i drugi će predati svoje zahtjeve, naravno. Ne znam tko bi radio u Konzumu za dvije tisuće kuna kad možete sjediti kod kuće za šest tisuća", rekao je Matić.



"Pojam korupcije"



"Osim toga, zagrebačke liječničke komisije su pojam korupcije. Međutim, naše komisije su skandinavske u odnosu na mostarske. A Mostar će određivati tko je bio u ratu. Grubo zvuči, ali je istinito: branitelji će biti birani po popisu stanovništva jer je rečeno kako status branitelja ne mogu ostvariti ni Srbi ni Bošnjaci. Mile Budak i Goebbels bi se posramili kako se oni toga nisu sjetili. Bili smo tako ponosni što u našim postrojbama ima Srba i Bošnjaka, ali prava mogu ostvariti samo hrvatski branitelji", smatra on.



"Više nema načina da javnost provjeri tko je bio branitelj. Primjerice, sumnjao sam da mi je susjed lažni branitelj jer je godinama bio u Njemačkoj. Sad to neću moći provjeriti", dodaje.



"Registar je bio pomoćni alat. Pomogao nam je, primjerice, kad bismo djeci branitelja dodjeljivali stipendije. Naravno da se netko kune u svoj ratni put, a mi onda vidimo da nije bio u borbenom sektoru ili da uopće nije bio branitelj. Sve se to lijepo vidjelo. Šteta što Registar čak nije bio opširniji. Tko je bio branitelj, nije se imao čega sramiti.



Nema ljepšeg načina za odobriti, potvrditi i nagraditi svoje biračko tijelo od davanja statusa branitelja. Kad ti daju status branitelja, za vijeke vjekova ćeš za njih glasati", poentirao je Predrag Matić za Index.